b'\n_START_ARTICLE_\nFelicity Huffman\n_START_SECTION_\nTidlig liv\n_START_PARAGRAPH_\nFelicity Huffman ble f\xc3\xb8dt i Bedford i New York som datter av Grace Valle (f\xc3\xb8dt Ewing), en skuespiller, og Moore Peters Huffman, en bankansatt. Hennes foreldre skilte seg et \xc3\xa5r etter hennes f\xc3\xb8dsel. Hun ble for det meste oppdratt av sin mor. Huffman har seks s\xc3\xb8stre og en bror. Hun gikk p\xc3\xa5 Putney School, en internatskole i Putney, Vermont. Hun tok eksamen ved Interlochen Arts Academy i Michigan. Etter videreg\xc3\xa5ende skole kom hun inn p\xc3\xa5 New York University hvor hun tok eksamen i 1984 med en bachelorgrad i drama.\n_START_SECTION_\nKarriere\n_START_PARAGRAPH_\nHuffman begynte sin karriere i teateret tidlig p\xc3\xa5 1980-tallet. I 1988 debuterte hun p\xc3\xa5 Broadway i stykket Speed-the-Plow, skrevet av David Mamet, som drev satire med den amerikanske filmbransjen. Det samme \xc3\xa5ret fikk hun ogs\xc3\xa5 sin f\xc3\xb8rste filmrolle, f\xc3\xb8rst i Things Change og deretter i Lip service. I 1991 fikk hun sin f\xc3\xb8rste hovedrolle i Stephen Kings miniserie Golden Years. I 1995 vant hun en Obie for hennes opptreden i David Mamets skuespill The Cryptogram._NEWLINE_I 1997 spilte hun i The Spanish Prisoner. Mellom 1998 og 2000 hadde hun roller som ble verdsatt av kritikere, og hun mottok flere priser, inkludert en Golden Globe. I fjernsynet spilte hun \xc2\xabDana Whitaker\xc2\xbb i dramakomedien Sports Night, og hadde gjesteroller i serier som Frasier, The X-Files, West Wing, Early Edition, og Studio 60 on the Sunset Strip._NEWLINE_Etter \xc3\xa5 ha fullf\xc3\xb8rt serien f\xc3\xb8dte hun sitt f\xc3\xb8rste barn og kom tilbake til arbeidet. I 2001 spilte hun i TV-serien Heart Department for CBS, og \xc3\xa5ret etter spilte Lady Bird Johnson i filmen Path to War. Det samme \xc3\xa5ret spilte hun ogs\xc3\xa5 i TV-filmen Snap Decision sammen med Mare Winningham. Huffmann har deltatt i filmer som Raising Helen og Christmas with the Kranks. I 2003 hadde hun en hovedrolle i Showtimes dramakomedie Out of Order._NEWLINE_Huffman har vunnet en Emmy-pris for hennes rolle i Frustrerte fruer foruten ogs\xc3\xa5 to priser i 2006 fra skuespillerforbundet, Screen Actors Guild, og s\xc3\xa6rlig hennes tolkning av rollen i Transamerica ble positivt rost av kritikerne foruten at det ogs\xc3\xa5 skaffet henne ytterligere noen priser._NEWLINE_I 2012 ble Hoffman innlemmet i Hollywood Walk of Fame og fikk sin egen stjerne i fortauet langs gaten Hollywood Boulevard. Ektemannen ble ogs\xc3\xa5 innlemmet.\n_START_SECTION_\nPersonlig liv\n_START_PARAGRAPH_\nFelicity Huffman giftet seg med med skuespilleren William H. Macy i 1997 og sammen de to d\xc3\xb8tre; Sophie Grace (f\xc3\xb8dt 2000) og Georgia Grace (f\xc3\xb8dt 2002)._NEWLINE_Sammen med sin bestevenn Patricia Wolff gav Huffman ut selvhjelpboken A Practical Handbook for the Boyfriend (2007) som bidrar med r\xc3\xa5d i forholdet mellom menn og kvinner.\n_START_SECTION_\nBedrageritiltale\n_START_PARAGRAPH_\nI mars 2019 ble det kjent at Huffman og skuespiller-kollega Lori Loughlin er blant totalt 50 personer som er siktet for \xc3\xa5 ha betalt bestikkelser p\xc3\xa5 opptil 6,5 millioner dollar for, blant annet, \xc3\xa5 f\xc3\xa5 barna sine inn p\xc3\xa5 eliteuniversiteter i USA eller jukse p\xc3\xa5 eksamen. Huffman og ektemannen skal ha betalt 15\xc2\xa0000 dollar forkledd som en veldedig donasjon for \xc3\xa5 f\xc3\xa5 en annen person til \xc3\xa5 ta datterens opptakspr\xc3\xb8ve til college. Hun er siktet for konspirasjon for \xc3\xa5 beg\xc3\xa5 overf\xc3\xb8ringsbedrageri og \xc2\xabhonest services\xc2\xbb-bedrageri. Hun ble l\xc3\xb8slatt etter \xc3\xa5 ha betalt en kausjon p\xc3\xa5 250\xc2\xa0000 dollar. Noen dager etter arrestasjonen stengte hun alle kontoene sine p\xc3\xa5 sosiale medier. Huffman og de andre tiltalte i saken har blitt saks\xc3\xb8kt av en forelder som hevder at s\xc3\xb8nnen ikke kom inn p\xc3\xa5 et av universitetene som er involvert som et resultat av svindelen. De saks\xc3\xb8kte avkreves 500 milliarder dollar i erstatning. 8. april 2019 gikk Huffman ut i media og sa hun kom til \xc3\xa5 si seg skyldig etter tiltalen; \xc2\xabJeg aksepterer min skyld, og med mye skam og anger tar jeg fullt ansvar for mine handlinger og aksepterer konsekvensene som kommer som et resultat av disse handlingene.\xc2\xbb Hun risikerte fengsel i opptil ti \xc3\xa5r for sin delaktighet i saken._NEWLINE_Huffman ble 13. september 2019 d\xc3\xb8mt til 14 dagers ubetinget fengsel, 250 timers samfunnsstraff og m\xc3\xa5 betale 30\xc2\xa0000 dollar i bot. Hun begynte soningen 15. oktober 2019 i fengselet Federal Correctional Institution, Dublin i California._NEWLINE_FBI ga etterforskningen kallenavnet Operation Varsity Blues etter filmen Varsity Blues fra 1999.'